Nem fér bele a szabad véleménynyilvánításba a Fidelitas szegedi szórólapos kampánya, amelyen börtönválogatottként ábrázolták Botka László polgármester több munkatársát – döntött a Szegedi Ítélőtábla, írta a Szeged Ma.

A jogerős döntés szerint a Fidelitasnak 70 ezer szórólapon kell tudatnia, hogy hazugságot állítottak, ezenfelül egymillió forintot kell fizetnie Kalmár Gábor kabinetvezető, Mózes Ervin volt címzetes főjegyző és Solymos László volt alpolgármester felé, miután a szórólapokra, óriásplakátokra, molinókra felfűzött kampány megsértette jó hírnevüket.

A Fidelitas tavaly októberben és novemberben tartott sajtótájékoztatót arról, hogy Botka László polgármester munkatársait elítélték. Az ítélet azonban nem volt jogerős, amit a kampány elhallgatott.

Az érintettek beperelték a Fidelitast, ám a Szegedi Törvényszék első fokon elutasította a keresetet, azzal érvelve, hogy a szólásszabadság és a véleménynyilvánítási szabadság erősebb, mint a jó hírnév védelme, különösen egy közügy megvitatásakor. Az ítéletet Kalmárék megfellebbezték, így került a Szegedi Ítélőtáblához, amely megváltoztatva az elsőfokú döntést kimondta:

„Az elhallgatással (arra vonatkozóan, hogy nem jogerős ítéletről van szó) és a szórólapkampánnyal megsértették a felperesek személyiségi jogait, mert valós tényeket hamis színben tüntettek fel” – írta a Szeged Ma.